
Koji je estetski postupak najbolji za optimalni rezultat?
Ponekad je dovoljno samo osvježiti lice, vrat ili neki drugi dio tijela pa će biti dovoljna neablativna laserska rejuvenacija, mezoterapija ili mikrodermoabrazija uz rehidraciju kvalitetnim aktivnim supstancijama koje se posebnim metodama apliciraju u vašu kožu. 


Bandaža čistom hijaluronskom kiselinom će omogućiti dugotrajne efekte filera ili drugih estetskih postupaka, a može se raditi i samostalno. No ponekad samo sa jednim postupkom nije moguće postići željene rezultate i tada se optimalni rezultati postižu kombinacijom više različitih postupaka.

Većina medicinsko estetskih postupaka se može kombinirati. Kombiniramo uvijek one koji se mogu provoditi  istovremeno ili neposredno jedan iza drugoga kako bi uštedjeli Vaše vrijeme.

Za mlađu kožu kojoj je potreban sjaj i uklanjanje sitnih mimičkih bora učinkovit je kemijski piling u kombinaciji sa mezoterapijom. Umjesto kemijskog pilinga možemo provoditi i mehaničku mikrodermoabraziju. Svi postupci se uvijek nadopunjavaju sa ispravnim odabirom hranjivih prepaparata za njegu i smirivanje kože. Ukoliko je došlo do opuštanja kože lica i vrata kombiniramo neablativni rejuvenacijski postupak laserom uz zatezanje kože vrata i donjih dijelova lica infracrvenim izvorom svjetlosti tzv. face lifting bez noža koji ne propuštaju učiniti holivudske dive prije svakog izlaska na crveni tepih. I ovi se postupci mogu kombinirati sa mezoterapijom za dodatni učinak.

Želimo li ukloniti dublje bore ili ožiljke od akne, optimalni rezultat se postiže kombinacijom ablativnog i neablativnog rejuvenacijskog laserskog postupka, a nakon toga se preostali nedostaci popunjavaju sa hijaluronskom kiselinom. Ponekad je dovoljna samo kombinacija nefragmentirane i fragmentirane hijaluronske kiseline za različite dijelove lica, vrata, dekolte regije ili dorzuma šaka za mlađi i blistav izgled kože.  Za održavanje postignutog stanja dovoljno je jednom kroz četiri do šest mjeseci ponoviti jedan od navedenih zahvata ili koncentriranom hijaluronskom kiselinom, posebnim postupkom bandaže rehidrirati kožu.

Premda nema kontraindikacija za kombiniranje laserskih sa drugim zahvatima, treba ipak biti oprezan. Botox se nikada ne kombinira sa laserom, jer pojačava učinak ovog toksina. Popunjavanje bora hijaluronskom kiselinom se uvijek radi nakon laserskog postupka, a ne prije zbog dodatnog zagrijavanja i mogućnosti brže reapsorpcije. U istom dolasku mogu se kombinirati na različitim dijelovima lica i vrata različite metode kako bi se izbjegla intenzivna iritacija.

· Kolumnist: Nevia Delalle Lozica, dr. med., spec. dermatologije i venerologije 

· Datum objave: 09.04.2010. 

